SA ส่งซิกปี 66 รายได้ 6.6 พันล้าน แจกปันผล 0.05 บ. ขึ้น XD 7 มี.ค.นี้
SA วางเป้าปี 66 โตต่อไม่ต่ำกว่า 130% ประมาณ 6,000-6,600 ล้านบาท เชื่อมีรายได้จากแนวราบ 2,000 – 2,300 ล้านบาท หลังจากปี 65 มีกำไร 155.90 ล้านบาท บอร์ดเคาะจ่ายปันผลอัตรา 0.05 บาทต่อหุ้น ขึ้น XD วันที่ 7 มี.ค. 66
SA วางเป้าปี 66 โตต่อไม่ต่ำกว่า 130% ประมาณ 6,000-6,600 ล้านบาท เชื่อมีรายได้จากแนวราบ 2,000 – 2,300 ล้านบาท หลังจากปี 65 มีกำไร 155.90 ล้านบาท บอร์ดเคาะจ่ายปันผลอัตรา 0.05 บาทต่อหุ้น ขึ้น XD วันที่ 7 มี.ค. 66
27 ก.พ. 2566

นายขจรศิษฐ์ สิ่งสรรเสริญ ประธานเจ้าหน้าที่บริหาร บริษัท ไซมิส แอสเสท จำกัด (มหาชน) หรือ SA เปิดเผยว่า ภาพรวมผลการดำเนินงานงวดปี 2565 บริษัทฯ มีรายได้รวม 2,515.00 ล้านบาท เพิ่มขึ้น 79.7 ล้านบาท หรือ 3.3% เทียบช่วงเดียวกันของปีก่อนมีรายได้รวม 2,441.42 ล้านบาท โดยมีรายได้จากการโอนกรรมสิทธิ์เท่ากับ 1,809.4 ล้านบาท และรายได้จากการบริการ 222.3 ล้านบาท
ทั้งนี้ ส่งผลให้มีกำไรสุทธิ 226.10 ล้านบาท เพิ่มขึ้น 82.2 ล้านบาท หรือ 57.10% เทียบช่วงเดียวกันของปีก่อนที่มีกำไรสุทธิ 143.90 ล้านบาท แต่เป็นกำไรจากผู้ถือหุ้นของบริษัทใหญ่ 155.90 ล้านบาท เพิ่มขึ้น 6.22% เมื่อเทียบกับงวดเดียวของปีก่อนมีกำไรสุทธิ 146.77 ล้านบาท
สำหรับผลการดำเนินงานของบริษัทในปี 2565 บริษัทฯ มีการรับรู้รายได้จากการขายอสังหาริมทรัพย์ จาก 7 โครงการหลัก ได้แก่ Wyndham Garden Residence (ชื่อเดิม Siamese Exclusive 42), Blossom Condo at Sathorn-Charoenrat, Ramada Plaza by Wyndham Bangkok Sukhumvit 48 (ชื่อเดิม Siamese Sukhumvit 48), Siamese Kin Ramintra, Siamese Exclusive 31(ชื่อเดิม Siamese Exclusive), Ramada Residence (ชื่อเดิม Siamese Sukhumvit 87) และ Siamese Exclusive Queens รวม 1,743.6 ล้านบาท และรับรู้รายได้จากโครงการอื่นๆ และการขายสินค้า 65.8 ล้านบาท รวมเป็น 1,809.4 ล้านบาท
ขณะเดียวกัน บริษัทฯ มีการรับรู้รายได้ธุรกิจจากการให้บริการที่เพิ่มขึ้นอย่างมีนัยสำคัญ จากการทยอยเปิดให้บริการธุรกิจโรงแรม ธุรกิจร้านอาหารและเครื่องดื่ม (Food &amp; Beverage) การบริหารงานนิติบุคคล รวมเป็นรายได้จากงานการให้บริการทั้งสิ้น 222.3 ล้านบาท หรือคิดเป็น 8.8% ของรายได้รวม ซึ่งปรับตัวเพิ่มขึ้นจากงวดเดียวกันของปีก่อนเท่ากับ 117.5 ล้านบาท หรือเพิ่มขึ้น 112.2%
พร้อมกันนี้ ที่ประชุมคณะกรรมการบริษัทฯ ได้มีมติอนุมัติให้จ่ายเงินปันผลงวดปี 2565 ให้กับผู้ถือหุ้นเป็นเงินสด ในอัตราหุ้นละ 0.05 บาท โดยกำหนดให้ผู้ถือหุ้นที่จะมีชื่อปรากฎ ณ วันกำหนดรายชื่อผู้ถือหุ้น (Record Date) ในวันที่ 8 มีนาคม 2566 ขึ้นเครื่องหมาย XD ในวันที่ 7 มีนาคม 2566 และกำหนดวันจ่ายเงินปันผลในวันที่ 26 พฤษภาคม 2566
สำหรับแผนการดำเนินธุรกิจในปี 2566 บริษัทฯ ตั้งเป้าหมายรายได้อยู่ที่ประมาณ 6,000–6,600 ล้านบาท หรือเติบโตไม่ต่ำกว่า 130% จากปีก่อน โดยคาดการณ์รายได้หลักจากธุรกิจอสังหาริมทรัพย์ ประมาณ 6,000 ล้านบาท สามารถแบ่งเป็นรายได้จากโครงการแนวราบประมาณ 38% และโครงการแนวสูงประมาณ 62%
ทั้งนี้ ปัจจุบันบริษัทฯ มีโครงการที่กำลังดำเนินงานอยู่ (Under Development) จำนวน 7 โครงการ มูลค่า 22,291 ล้านบาท และมียอดขายรอโอน (Backlog) มูลค่ากว่า 6,500 ล้านบาท ทยอยรับรู้รายได้ถึงปี 2568 ขณะเดียวกันธุรกิจอื่นๆ มีแนวโน้มอัตราการเติบโตต่อเนื่องจากปีก่อน จากอานิสงส์การกลับมาของนักท่องเที่ยวและนักลงทุนต่างชาติ และนโยบายกระตุ้นเศรษฐกิจของภาครัฐ
“ปีที่ผ่านมาบริษัทฯ มีการวางกลยุทธ์ปรับสัดส่วนการพัฒนาโครงการแนวราบมากขึ้น ส่งผลทำให้ในปีนี้บริษัทฯ คาดการณ์ว่าจะมีรายได้จากแนวราบประมาณ 2,000 – 2,300 ล้านบาท และคาดว่าจะปรับขึ้นเป็น 3,000-4,000 ล้านบาทในปี 2567 ซึ่งบริษัทฯ เชื่อมั่นว่าจะเป็นอีกปัจจัยสำคัญที่ช่วยสนับสนุนผลการดำเนินงานของบริษัทฯ ให้สามารถเติบโตได้อย่างแข็งแกร่ง” นายขจรศิษฐ์ กล่าว